Az előterjesztés 3. sz. melléklete
Segédanyag

ELŐZETES HATÁSVIZSGÁLAT

a Fővárosi Önkormányzat Szervezeti és Működési Szabályzatáról szóló 11/2013. (III.18.) Főv. Kgy. rendelet módosításához

[bookmark: _GoBack]
A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. A hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen

· társadalmi, gazdasági, költségvetési hatásait,
· környezeti és egészségi következményeit,
· adminisztratív terheket befolyásoló hatásait, valamint
· a jogszabály megalkotásának szükségességét, a jogalkotás elmaradásának várható következményeit, és
· a jogszabály alkalmazásához szükséges személyi, szervezeti, tárgyi és pénzügyi feltételeket.

A törvényi előírásnak megfelelően a Fővárosi Önkormányzat Szervezeti és Működési Szabályzatáról szóló 11/2013. (III.18.) Főv. Kgy. rendelet (a továbbiakban: SZMSZ) módosításának hatásait az alábbiakban foglaljuk össze.: 

1. Társadalmi, gazdasági, költségvetési hatások

Az SZMSZ-módosítás pontosítja és kiegészíti a Közbiztonsági tanácsnok feladatköreit, valamint a Közbeszerzési Bizottság hatásköreit, összhangban Budapest Főváros Önkormányzata Városbiztonsági és Városrend-védelmi Koncepciójában (a továbbiakban: Koncepció) foglaltakkal.

A Koncepcióban az adott alkotmányos közjogi keretek között elvégzett elemzés eredményeként a korábbiaknál teljeskörűbben és pontosabban kerültek megfogalmazásra az önkormányzat közbiztonság-védelmi feladatai. 
A pontosabb feladat-meghatározás, a holisztikus, rendszerszemléletű hálózatos megközelítés lehetővé teszi a fővárosi rendészeti tevékenység és szervezet rendszerbe foglalását. A rendszer egyes elemei – a közbiztonság-védelem sajátos feladataira tekintettel – szakmai és szervezeti önállóságukat megőrizve olyan homogén stratégiai irányítási célcsoportot képezhetnek, amelyben egységes irányítási elvek és célok érvényesülhetnek a bűnmegelőzés, a szabálysértési intézkedések, az önkormányzati ágazati igazgatásrendészet, a civilizációs és természeti kockázatok, károk elleni védekezés, illetve kármegelőzés, az önkormányzati vagyonvédelem, továbbá a rendészeti célú vagy érdekű önkormányzati jogalkotás terén.
A rendszerbe foglalás révén kialakíthatók és áttekinthetővé válnak a rendszer vezérlésének, irányításának feladatai, és világossá tehető a felelősségi rend. 
A rendszerszerűen vezérelt fővárosi rendészeti rendszer szervezeti és működési garanciákat nyújthat az önkormányzati városbiztonság és városrend-védelem alkotmányosságának és törvényességének érvényesülésére, a helyi közbiztonság biztosításában való közreműködés körében hozott várospolitikai döntések hatályosulására, és a nemzeti közbiztonsági érdekekkel összhangban álló, emellett a városlakók közbiztonsági érdekeinek is megfelelő rendészeti tevékenység kibontakozására. 
A javasolt irányítási és működési rend biztosítja a városbiztonságra és a városrendre, továbbá a rendfenntartása vonatkozó komplex információs rendszer kialakítását, a szabályozott, célzott és rendszeres információáramlást és megteremtheti az időbeni reagálás feltételeit, felgyorsíthatja a rendészeti tárgyú döntések folyamatát, továbbá lehetővé teszi, hogy a szakágazati döntésekben, a jogalkotás során a város biztonságának védelméhez kapcsolódó érdekek erőteljesebb döntés-optimalizáló szempontként jelenjenek meg. 
A jogszabályok által a Közgyűléshez telepített, illetve a Közgyűléstől a Bűnmegelőzési és Közbiztonsági Bizottságra átruházott stratégiai irányítási feladatok – a rendészeti rendszerben közreműködő egyes közigazgatási szervek szakmai irányításának feladat- és hatáskörét nem érintve, – lehetővé teszik a stratégiai döntések hatályosulásának ellenőrzését, továbbá biztosítják azt is, hogy az irányítói elhatározások a városlakók biztonságigényét tükröző, közérdeknek is megfelelő információs horizontra épüljenek. 
Az irányítási struktúra és az ahhoz tartozó koordinációs színterek erősíthetik a rendszer elemei között az operatív együttműködési kapcsolatokat, továbbá megteremtik a főváros területén illetékes állami rendészeti szervekkel, a kerületek és az agglomerációs övezet önkormányzataival, továbbá a társadalmi szervekkel történő stratégiai szintű együttműködés feltételeit.
A Közgyűlés, illetve a Bűnmegelőzési és Közbiztonsági Bizottság városrendészeti irányító tevékenységének a Koncepció kibocsátása révén történő erősítése a képviselő-testület megalakulása óta tervszerűen végrehajtott fejlesztés jelentős állomása. E folyamat jelentős eseményei voltak a Közbiztonsági tanácsnok kijelölése, a Rendészeti Egyeztető Fórum megszervezése, majd a Bűnmegelőzési és Közbiztonsági Bizottság létrehozása. 
Összhatásában a Koncepcióban foglalt elhatározások megvalósulása és a megvalósulás érdekében szükséges feladat- és hatásköri szabályok SZMSZ-beli módosulása érdemben befolyásolhatja Budapest közbiztonsági helyzetét és a városlakók biztonságérzetét, közvetlenül hat az itt élő emberek és a várost irányító tényezők közötti bizalmi viszonyokra.

2. Környezeti és egészségi következményei

A pontosabb feladat- és hatásköri szabályok - a Koncepció hatékonyabb megvalósításának biztosítása révén - hozzájárulnak a rendezett és biztonságos környezet, valamint az élet, testi épség és egészség megóvásához, az ezeket veszélyeztető tényezők megelőzéséhez. 

3. Adminisztratív terheket befolyásoló hatás
A szabályozás újabb adminisztratív terheket nem ró sem a lakosságra, sem az önkormányzatra.

4. A jogszabály megalkotása szükségességének, a jogalkotás elmaradásának várható következményei

A Koncepcióban foglalt feladatok hatékonyabb ellátása és a Fővárosi Közgyűlés tehermentesítése érdekében szükséges a Közbiztonsági tanácsnok feladatköreinek, valamint a Bűnmegelőzési és Közbiztonsági Bizottság hatásköreinek – alapvetően technikai jellegű – módosítása, kiegészítése.

5. A jogszabály alkalmazásához szükséges személyi, szervezeti, tárgyi és pénzügyi feltételek

A Közbiztonsági tanácsnok és Bűnmegelőzési és Közbiztonsági Bizottság rendelkezik a végrehajtáshoz szükséges szervezeti, személyi, tárgyi, valamint működési feltételekkel. 

Budapest, 2013. május 13.

